พนังกั้นน้ำลำนำชี บ้านแจ้งจม จังหวัดกาฬสินธุ์ ขาด มวลน้ำไหลเข้าท่วมพื้นที่ทางการเกษตรส่งผลกระทบกว่า 3,000 ไร่
นายธนทร ศรีนาค ป้องกันและบรรเทาสาธารณภัยจังหวัดกาฬสินธุ์ เปิดเผยว่า เกิดเหตุพนังกั้นน้ำลำน้ำชีขาด ตรงบริเวณถนน กส.4073 บ้านแจ้งจม หมู่ที่ 7 ตำบลเจ้าท่า  อำเภอกมลาไสย จังหวัดกาฬสินธุ์ โดยสาเหตุเกิดจากการผันน้ำของเกษตรกร ด้วยการนำท่อมาใช้เพื่อจะส่งน้ำเข้านาข้าว ส่งผลให้พนังกั้นน้ำมีรูรั่ว จนไม่สามารถรองรับน้ำไว้ได้ เกิดพังทลายมีความกว้างประมาณ 20 เมตร เหตุเกิดเมื่อเวลา 06.00 น.เช้าวันนี้โดยมวลน้ำได้ไหลทะลักเข้าท่วมพื้นที่ทางการเกษตร นาข้าวของประชาชน คาดว่าจะได้รับความเสียหายกว่า 3000 ไร่ บ้านเรือนราษฎรคาดว่าจะได้รับผลกระทบกว่า 200  หลังคาเรือน อย่างไรก็ตาม เจ้าหน้าที่สำนักงานป้องกันและบรรเทาสาธารณภัยจังหวัดกาฬสินธุ์ อำเภอกมลาไสย โครงการชลประทานจังหวัดกาฬสินธุ์ โครงการส่งน้ำและบํารุงรักษาลําปาว  องค์กรปกครองส่วนท้องถิ่น ทางหลวงชนบทจังหวัดกาฬสินธุ์ มูลนิธิเมตตาธรรมและทุกภาคส่วนที่เกี่ยวข้อง ต่างเร่งลงมือสำรวจและเข้าดูแลช่วยเหลืออย่างทันที เบื้องต้น จะนำกล่องเกเบี้ยน มาวางอุดช่องน้ำที่ขาด พร้อมกับถมดิน เสริมความแข็งแรง โดยมีเครื่องจักรกลขนาดใหญ่ รถแบ็กโฮ เข้าดำเนินการอย่างรวดเร็ว คาดว่า  สถานการณ์จะกลับคืนสู่ภาวะปกติโดยเร็ว